९ कार्तिक, हेटौँडा । मकवानपुरको थाहा नगरपालिका वडा नम्बर ३ मा साँढे ११ करोडका लागतमा ‘थाहा शितभण्डार’ निर्माण हुने भएको छ । शितभण्डारको ३ नम्बर प्रदेशका भुमी व्यवस्था, कृषि तथा सहकारी मन्त्री दावा दोर्जे लामाले शुक्रबार शिलान्यास गरेका हुन् ।
प्रदेश सरकारको एक जिल्ला एक शितभण्डार निर्माण गर्ने अभियान अन्तर्गत थाहानगरमा सुरुवात गरिएको हो । कार्यक्रममा राष्ट्रिय सहकारी संघका संचालक तथा जिल्ला सहकारी संघका अध्यक्ष बद्री लम्साल, भिमफेदी गाउँपालिका अध्यक्ष हिदम लामा, नेपाल कृषि सहकारी संघका केन्द्रीय लेखा समिति संयोजक महेश्वर सुवेदी, जनकल्याण उच्च माविका प्रधानाध्यापक सानोभाई कार्की, नेकपाका नेता विष्णु विष्ट, थाहा नगरपालिकाका उप प्रमुख खड्ग गोपालीलगायतले मन्तव्य व्यक्त गरेका थिए ।
शितभण्डार निर्माणका लागि प्रदेश सरकारको भुमी व्यवस्था, कृषि तथा सहकारी मन्त्रालय अन्तर्गत चार करोड रुपैँया, भुमी व्यवस्था, कृषि, सहकारी तथा गरिवी निवारण मन्त्रालयले ५० लाख रुपैँया, थाहा नगरपालिका र स्थानीय सहकारीहरुले समेत लगानी गर्ने जनाईएको छ ।